โรบินสันเนื้อหอมกองทุนฝรั่งรุมจีบปี’55โตเกิน17%
“โรบินสัน” เผยกองทุนยุโรปสหรัฐ สนใจซื้อหุ้น หลังผลงานโดดเด่น ปีหน้ารายได้โตเกิน 18%
29 ต.ค. 2565

“โรบินสัน” เผยกองทุนยุโรปสหรัฐ สนใจซื้อหุ้น หลังผลงานโดดเด่น ปีหน้ารายได้โตเกิน 18% 
นายปริวัต โสภาศิต ผู้ช่วยกรรมการผู้จัดการใหญ่สายการเงิน บริษัท ห้างสรรพสินค้าโรบินสัน (ROBINS) เปิดเผยว่า หลังจากที่บริษัทเดินทางไปนำเสนอข้อมูล (โรดโชว์) ต่างประเทศต่อเนื่อง ทำให้มีกองทุนและสถาบันการเงินจากยุโรปและสหรัฐติดต่อขอซื้อหุ้นของบริษัทเข้ามาหลายราย ซึ่งส่วนใหญ่ต้องการถือลงทุนระยะยาว แต่เนื่องจากผู้ถือหุ้นใหญ่ของบริษัทยังไม่มีนโยบายลดสัดส่วนการถือหุ้น จึงทำได้เพียงเป็นตัวกลางในการจับคู่ระหว่างนักลงทุนที่ต้องการขายหุ้นกับซื้อหุ้น เพื่อให้เจรจากันก่อนที่จะซื้อขายผ่านตลาดหลักทรัพย์แห่งประเทศไทย
“ล่าสุดมีติดต่อมา 2-3 ราย คงเห็นว่าผลการดำเนินงานของเราดี ทั้งในแง่ของอัตราผลตอบแทนจากสินทรัพย์และส่วนของผู้ถือหุ้น หรือ ROA-ROE รวมทั้งติดอันดับบริษัทที่มีการเติบโตยอดขายและกำไรโดดเด่นของนิตยสารฟอร์บส์ด้วย” นายปริวัต กล่าว 
สำหรับรายได้ในปีหน้า คาดว่าจะเติบโตมากกว่า 17-18% จากปีนี้น่าจะอยู่ที่ประมาณ 1.95 หมื่นล้านบาท ซึ่งโตขึ้นจากปี 2553 ประมาณ 17-18% สูงกว่าเป้าที่ตั้งไว้ที่ 10-12% 
“ปี 2555 เราจะโตขึ้นจากกำลังซื้อที่ฟื้นตัว ยอดขายสาขาเดิมเพิ่มขึ้น 7-8% และยอดขายจากสาขาใหม่” นายปริวัต กล่าว
ทั้งนี้ ใช้งบลงทุนขยายสาขาใหม่ 5 แห่ง และปรับปรุงสาขาเดิม 4 แห่ง รวม 3,000 ล้านบาท สูงกว่าปีนี้ที่ใช้ 2,500 ล้านบาท